**ELŐTERJESZTÉS**

**Velem községi Önkormányzat Képviselő-testülete**

**2017. augusztus 23-i ülésének**

**4. napirendi pontjához**

**BESZÁMOLÓ**

**Velem községi Önkormányzat gazdálkodásának**

**2017. I. félévi teljesítéséről**

Velem községi Önkormányzat Képviselő-testületének a 2017. évi költségvetésről szóló 1/2017. (II. 14.) számú rendeletében foglalt előirányzatok teljesítéséről szóló beszámoló a következőket tartalmazza:

**Bevételi források és azok tejesítése**

Az önkormányzat 2017. I. félévi bevételeit – kiemelt előirányzatok, és rovatrend szerinti bontásban – az 1. számú melléklet tartalmazza.

*Működési célú költségvetési bevételek*

**1. Működési célú támogatások államháztartáson belülről**

Központilag szabályozott bevételek(jogcímenként a 2. mellékletben) teljesítése összességében 53,71%-os, a támogatások a törvény szerinti ütemezésben, illetve a megítélt többlet támogatások alapján érkeznek.

Az egyéb működési célú támogatások államháztartáson belülről teljesítése 53,85%-os, amely időarányos.

**2. Közhatalmi bevételek**

A helyi adó és az egyéb közhatalmi bevételek teljesítése 67,59%-os, mivel a legtöbb adónemnél az elvártnál több befizetés érkezett.

**3. Működési bevételek** teljesülése 4,96%-os.

A bevételek alakulását az októberben megrendezendő Velemi Gesztenyenapok befolyásolja, ezért a teljesítés az I. félév végéig elmarad az időarányostól.

Összességében a működési célú költségvetési bevételek közel időarányos teljesítést (36,54%) mutatnak.

*Felhalmozási célú költségvetési bevételek (címenként részletesen a 3. mellékletben)*

**4. Felhalmozási célú támogatások államháztartáson belülről teljesülése 100 %**

A támogatások pályázatokhoz kötődnek, teljesítésük az I. félévben megtörtént.

A GVOP hálózat értékesítéséből az Önkormányzatot megillető összeg is megérkezett.

**5. Felhalmozási célú átvett pénzeszközök** között lakossági hozzájárulás nem érkezett itt teljesítés nincs.

Összességében a felhalmozási költségvetési bevételek a fentiekben részletezett okokból időarányos feletti (99,33%) teljesítést mutatnak.

*Finanszírozási bevételek*

Jelenleg folyószámla hitelkerettel az önkormányzat nem rendelkezik és egyéb külső forrás bevonására sem került sor.

A belső finanszírozás bevételeiben az előző évi maradvány igénybevétele szerepel, a zárszámadáskor elfogadott összegben.

***Összességében*** az önkormányzat 2017. I. félévi bevételei 101 186 116 Ft-ot tettek ki, a teljesítés aránya 75,15%.

**Kiadások alakulása**

Az önkormányzat 2017. I. félévi kiadásait – kiemelt előirányzatok, és rovatrend szerinti bontásban – az 1. számú melléklet tartalmazza.

*Működési célú költségvetési kiadások*

**6. A működési célú kiadási előirányzatok** (személyi juttatások, munkaadói járulékok, dologi kiadások, ellátottak juttatásai, egyéb működési célú kiadások) mindegyike némileg időarányos alatti teljesítést mutat.

Összességében a működési célú költségvetési kiadások teljesítése 47,72%-os.

*Felhalmozási célú költségvetési kiadások (címenként részletesen az 4. mellékletben)*

**7. Beruházások és felújítások**

Az I. félév folyamán az Önkormányzat az adósságkonszolidációs pályázat keretében megvásárolta a POSTA tulajdonrészét. A Kossuth utca 8. számú ingatlanon is további felújítási munkálatokat végeztünk. A könyvtárban is bejárati ajtó cseréjére került sor és a villanyszerelési munkálatokat is végeztünk benne. A beruházások összességében 6,48%-os, a felújítások pedig a fentiek miatt 11,88%-os teljesítést mutatnak.

A TOP pályázat keretében még nem indult el a Kőszeg-hegyaljai csapadékvíz elvezetési rendszer kiépítése.

**8. Egyéb felhalmozási célú kiadások** között hozzájárulások szerepelnek, az I. félév végén a teljesítés aránya 100,00%.

Összességében a felhalmozási költségvetési kiadások a fentiekben részletezett okokból időarányos alatti (7,29%) teljesítést mutatnak.

*Finanszírozási kiadások*

A finanszírozási kiadások (896 852 Ft) között az előző év végén kapott központi támogatás előlegének elszámolása szerepel.

***Önkormányzati szinten*** a kiadások I. félévi teljesülése időarányos alatti (18,20%-os), főként a felhalmozási célú előirányzatok teljesítési aránya miatt.

***Összegezve*** az önkormányzat I. félévi gazdálkodását a bevételek teljesülése 101 186 116 Ft volt, amely elegendő forrást biztosított a kiadások teljesítéséhez (24 499 748 Ft).

Velem, 2017. augusztus 18.

 Szél Józsefné s. k.

 polgármester

** **

**HATÁROZATI JAVASLAT**

Velem községi Önkormányzatának Képviselő-testülete az önkormányzat 2017. I. félévi gazdálkodásáról szóló beszámolóját elfogadja.

Felelős: Szél Józsefné polgármester

Határidő: azonnal